projecte-aina/catalan_government_crawling huggingface dataset:
El secretari general de l'Esport, Gerard Figueras, ha assistit avui al derbi català de la lliga estatal de Divisió d'Honor de rugbi entre la UE Santboiana, amfitrió del matx, i el FC Barcelona Rugby, que ha tingut lloc a l'estadi Baldiri Aleu de Sant Boi de Llobregat, i que ha estat marcat per la igualtat sobre el terreny de joc i la solidaritat.
Tot i el domini territorial del conjunt local i en el joc, el Barça ha sabut aprofitar les seves oportunitats per sumar un ajustat triomf per 19 a 22.
Més per individualitats que per joc col·lectiu, els blaugranes han aconseguit decantar el marcador en l'últim segon del partit mitjançant un 'drop'.
La primera part del partit ha estat de clar domini santboià.
El degà ha posat al marcador un 13 a 0 en els primers 40 minuts de joc, producte d'un magnífic assaig de Marco Mason transformat per Jonny Bentley, que també ha passat dos cops de càstig més.
A la represa, han començat els errors i les pèrdues de concentració per part dels del Baldiri Aleu, especialment en defensa.
El Barça ha aprofitat la desconnexió santboiana per fer tres assaigs en tres errors de placatge de la línia, igualats per dos cops de càstig passats per Jonny Bentley, que han posat el 19 a 19 al marcador.
A l'última jugada del partit, i amb el rellotge indicant el minut 80, els visitants han controlat la possessió fins que, amb un pilota ben centrada, l'apertura del Barça Güemes ha executat un 'drop' que donava el triomf final als barcelonistes.
El partit ha tingut un vessant benèfic per ajudar en la lluita per la pobresa infantil de la Creu Roja.
Així, gràcies als diners recaptats en les entrades, l'entitat podrà oferir desenes d'ajuts a les famílies en situació de vulnerabilitat econòmica a Sant Boi.
Han estat moltes les autoritats que no s'han volgut perdre la jornada.
Gerard Figueras ha assistit a la jornada al costat de la delegada del Govern estatal a Catalunya, Teresa Cunillera; el ministre de Cultura i Esports, José Guirao; l'alcaldessa de Sant Boi de Llobregat, Lluïsa Moret; el director general del Consejo Superior de Deportes, Mariano Soriano; el president de la Federació Espanyola de Rugbi, Alfonso Feijoo; el seu homòleg a la federació catalana, Ignasi Planas; el president de la UE Santboiana, Miquel Martínez; el vicepresident primer del FC Barcelona, Jordi Cardoner, i el president de Creu Roja de Catalunya, Antoni Aguilera, entre moltes altres personalitats.
El subdirector general d'Activitats Esportives i Infraestructures del Consell Català de l'Esport, Oriol Marcé, ha assistit avui, al Pavelló de Can Jofresa de Terrassa, a les finals del Campionat de Catalunya de Hockey Sala absolut en categoria masculina i femenina, que s'han adjudicat l'Atlètic Terrassa i el Club Egara, respectivament.
Fotos: Federació Catalana de Hockey
L'Atlètic Terrassa ha guanyat el títol català de Primera després de derrotar el Club Egara per 3-2.
Pol Parrilla ha estat el golejador de l'Atlètic, mentre que Gerard Clapés ha marcat l'únic gol de l'Egara.
En les semifinals d'ahir, els campions es van desfer del CT Les Fonts (3-0) i l'Egara va fer el mateix amb el Can Salas gràcies als 'shootouts' (1-1).
Els grocs no assolien el campionat des de la temporada 2014-2015 i relleven al FC Barcelona en el palmarès.
En categoria femenina, el Club Egara s'ha proclamat campió de la categoria al vèncer la final al Junior FC per 1-2.
Les de Sant Cugat del Vallès han inaugurat el marcador al minut 19, amb un gol de Stefania Piris, però al segon temps Nona López-Llauder i Sophia Willig han marcat per les ratllades i han remuntat per assolir un títol que no aixecaven des de la temporada 2011-2012 i que l'any passat va obtenir precisament el Júnior.
El Junior va arribar a la final després de superar el FC Barcelona (7-0), el mateix marcador que va assolir l'Egara contra l'Atlètic Terrassa en l'altra semifinal.
Oriol Marcé ha compartit les finals i el lliurament de trofeus al costat de l'alcalde de Terrassa, Alfredo Vega; el president de la Federació Catalana de Hockey, Xavier Adell, i la regidora d'Esports de Terrassa, Eva Candela, a banda de dirigents de tots els clubs participants en el campionat.
El director del Consell Català de l'Esport, Antoni Reig, ha assistit avui al Centre Esquaix 4 de Terrassa a la presentació oficial de la nova seu de la Federació Catalana d'Esquaix i Raqueting (FCER), que estarà localitzada en aquest centre esportiu de la cocapital del Vallès Occidental què es converteix, juntament amb el Centre d'Esquaix Marconi, en centre de tecnificació des d'on la FCER promourà l'expansió esportiva d'aquestes disciplines de raqueta.
Amb aquestes accions, la FCER pretén que Terrassa –una ciutat amb clara vocació esportiva i amb experiència organitzativa en competicions internacionals de primer nivell- es converteixi en la capital de l'esquaix català, tant pel fet del traslladament de la seu des de Barcelona com per la posada en marxa de les dues instal·lacions.
La intenció de la federació, és que en aquests centres s'hi imparteixin clínics i cursos de formació de monitors, arbitres i tècnics, entre d'altres.
També es preveu que aquests dos centres siguin els punts que acullin els principals campionats catalans i internacionals que organitzi l'ens federatiu i que siguin els llocs en què jugadors i jugadores, professionals i amateurs, millorin la seva qualitat a través d'entrenaments amb els tècnics.
Altres objectius que es volen assolir des de la FCER són l'organització d'un torneig Ciutat de Terrassa que sigui ambiciós i que en pocs anys es converteixi en un referent del país, i també el foment de la pràctica l'esquaix entre la població escolar per donar-lo a conèixer a adolescents d'entre 12 i 16 anys.
Segons la federació, fa uns set anys hi havia uns 500 federats a tot Catalunya, xifra que avui gairebé s'ha duplicat.
En el seu parlament, el representant del Govern de Catalunya, que ha compartit la presentació amb l'alcalde de Terrassa, Alfredo Vega; el president de la Federació Catalana d'Esquaix, Joan Casahuga; el president de la Unió de Federacions Esportives de Catalunya, Gerard Esteva, i el director del Centre Esquaix 4, Jordi Font, ha remarcat que "l'esquaix català disposa de molts bons practicants en les categories formatives i ara, amb aquests dos centres, pot encarar el futur amb el màxim optimisme".
El Patronat Parroquial d'Esparreguera ha estat escenari avui de la presentació oficial de La Portals 2019, la tradicional marxa en BTT no competitiva que dóna la volta a la muntanya de Montserrat, que enguany presenta importants novetats pel que fa al recorregut i que servirà el cap de setmana del 6 i 7 d'abril per homenatjar la ciclista catalana Sandra Santanyes, 15 vegades Campiona d'Espanya.
El secretari general de l'Esport, Gerard Figueras, ha representat el Govern durant l'acte.
L'alcalde d'Esparreguera, Eduard Rivas; el gerent del Patronat de la Muntanya de Montserrat, Xavier Aparicio; la presidenta d'ASDENT, Eva Giménez, l'homenatjada Sandra Santanyes i el president del Club Esportiu Lataca, Pepe Cuevas, han estat les principals autoritats que també han assistit a la presentació de la 10a edició de la prova.
Quant als esportistes que han fet costat a La Portals durant l'acte, cal destacar Núria Picas, Israel Nuñez, Marta Vilajosana, Pepe Pedrero, Emili Pérez, Celestino Prieto, Silvia Rovira, Albert Balcells, Anna Ramírez, el tàndem Ignacio Avila-Joan Font, etc., molts dels quals ja s'han compromès a participar en aquesta edició de la prova.
La Portals recorre els Portals d'entrada a la muntanya de Montserrat (Collbató, El Bruc, Marganell i Monistrol de Montserrat), Castellbell i el Vilar, Olesa de Montserrat i Esparreguera, i és un esdeveniment obert a tothom, amb un límit de 1.500 participants.
La present edició inclourà dos formats: La Portals Clàssic, de 60 kilòmetres i 1.500 metres de desnivell positiu, i la Portals Half, de nova creació, de 38 kilòmetres i 850 metres de desnivell positiu, que permetrà a totes aquelles persones que comencen o que volen fer menys distància prendre part en la cita ciclista.
Aquestes dues proves es celebraran diumenge dia 7.
Un dia abans, se celebrarà la Portals Solidària, una pedalada de 12 kilòmetres amb inici i final a l'Slam Club de Collbató, on tenen cabuda des dels més joves fins els més grans per gaudir del territori i la bicicleta.
La Portals 2019 té un acord de col·laboració amb ASDENT, associació que recull fons per a la recerca d'aquesta malaltia minoritària, de manera que un euro de cada inscripció es donarà a aquesta entitat.
El període d'inscripcions de La Portals, ja és obert al web www.laportals.cat i compta actualment amb més de 300 corredors.
El CaixaForum de Barcelona ha acollit avui la 22a Festa de l'Esport Català, organitzada per la Unió de Federacions Esportives de Catalunya (UFEC) i el diari Sport, en la qual s'han lliurat els premis als millors esportistes, clubs i entitats que han excel·lit en diversos àmbits durant el 2018.
El president del Parlament de Catalunya, Roger Torrent, ha presidit l'acte al costat de la consellera de la Presidència, Elsa Artadi; el secretari general de l'Esport, Gerard Figueras; el president de la UFEC, Gerard Esteva, i el director del diari Sport, Ernest Folch.
També hi han estat presents el director del Consell Català de l'Esport, Toni Reig, a banda de nombroses personalitats del món esportiu com la diputada d'Esports de la Diputació de Barcelona, Maite Fandos, i representants d'institucions, federacions, clubs, mitjans de comunicació, empreses i esportistes.
La nedadora del CN Sant Andreu Jèssica Vall i el futbolista del FC Barcelona Jordi Alba han rebut el guardó que els proclamava millors esportistes catalans del 2018.
L'entrenador Joan Francesc Ferrer "Rubi", responsable de l'ascens de l'Osca i d'un gran inici de temporada amb el RCD Espanyol, es va endur el premi com a millor tècnic, mentre el guardó per al millor equip ha estat per al Club Patinatge Artístic Olot, que acapara el títol de campió del món de grups xou des de fa 13 anys.
Entre altres guardonats, també han estat protagonistes Juan Carlos Navarro, retirat aquest any com a jugador més important de la secció del FC Barcelona de bàsquet, que s'ha endut el premi a la llegenda masculina.
En l'apartat femení, aquesta distinció ha estat per a la nedadora Maria Pau Corominas, pionera en la natació olímpica estatal.
Pel que fa a la projecció, els premis a les millors promeses catalanes han recaigut en el remer Manel Balastegui i en la corredora i esquiadora de muntanya Clàudia Sabata.
D'altra banda, el jugador de tennis taula Jordi Morales, campió mundial paralímpic de tennis taula en la classe 7 l'octubre passat, ha rebut la Menció especial Esperit Esportiu; la Federació Esportiva Catalana de Paralítics Cerebrals (FECPC) ha estat distingida amb el premi a la millor gestió federativa, i s'han guardonat les entitats centenàries Club Natació Reus Ploms, Club Esportiu Ivars d'Urgell, Club de Futbol Barbens, Vilafant Futbol Cub, Club de Futbol Organyà, Club Deportiu Alcanar, Club de Futbol Juneda i Pontenc Club Esportiu.
L'Escola Catalana de l'Esport orgànicament depèn del Consell Català de l'Esport, Secretaria General de l'Esport i de l'Activitat Física, Departament de la Presidència, de la Generalitat de Catalunya.
Es creà l'any 1982 amb l'objectiu de regularitzar i homogeneïtzar la formació de Tècnics d'Esport a Catalunya i mitjançant el Decret 4/1994, d'11 de gener, es regula l'Escola Catalana de l'Esport, la formació i les certificacions dels tècnics de l'àmbit de les activitats físiques i/o esportives i especials:
L'Institut Nacional d'Educació Física de Catalunya (INEFC) és un organisme autònom de la Generalitat de Catalunya, adscrit al Departament de la Presidència, mitjançant la Secretaria General de l'Esport i de l'Activitat Física.
L'INEFC és el centre d'ensenyament superior creat per la Generalitat de Catalunya que té com a missió, segons la Llei de l'esport, la formació, l'especialització i el perfeccionament de graduats i graduades en educació física i esport, i també per a la investigació científica i la divulgació dels seus treballs o estudis per a la formació.
La representant territorial de l'Esport a les Terres de l'Ebre, Cinta Espuny, ha assistit avui a la Sala Terres de l'Ebre de Tortosa, a la projecció del documental '26 de abril.
Play Again', dirigit per Guillermo Cruz i protagonitzat i fonamentat en la lesió medular de l'exfutbolista Raúl Sánchez, que ha comptat amb una seixantena d'espectadors.
Fotos: Delegació del Govern a les Terres de l'Ebre
Raúl Sánchez ha explicat com és la seva vida després de l'agressió que va patir el 26 d'abril de 2014, en què en un partit de futbol de la Lliga de Veterans Vallès-Maresme va rebre una forta puntada de peu a l'esquena per part d'un jugador de l'equip contrari que li va causar una greu lesió medul·lar que el va deixar tetraplègic.
Sánchez va emprendre un nou camí acceptant una dura realitat i des d'aleshores lluita per recuperar la mobilitat de les extremitats i per deixar de ser una persona completament dependent.
El documental vol contribuir a erradicar la violència en el futbol a partir de l'exposició de l'experiència viscuda per l'exjugador com a exemple de sensibilització i prevenció d'aquestes conductes indesitjables que encara es viuen en el món de l'esport.
"Tinc molta força i no em vull rendir", ha dit Sánchez davant un públic emocionat i conscienciat de les conseqüències que pot tenir una puntada de peu o qualsevol altra agressió en els terrenys de joc.
Els assistents li han manifestat el seu agraïment per no cessar en la seva força de voluntat, per transmetre un optimisme i una capacitat de superació admirable i per donar aquesta lliçó de vida.
La representant del Govern de Catalunya ha compartit la visualització del documental i el posterior col·loqui amb el secretari de junta de la Federació Catalana de Futbol (FCF) i delegat de Terres de l'Ebre, Joaquin del Pino; el directiu de la FCF, Miquel Àngel Esquerré; el delegat d'àrbitres de la FCF a Terres de l'Ebre, Ximo Solé; el subdelegat de la FCF, Miquel Piñol; el director d'EUSES, Xavi Nadal, i Jaume Guerra, que ha estat l'encarregat de presentar l'acte.
El representant territorial de l'Esport a Tarragona, Joan Plana, ha assistit avui a les finals del Màster Tarragona de pàdel 2019, disputat davant d'unes 500 persones a les instal·lacions del Global Pàdel Sport, a Vila-seca, en què s'han proclamat campiones les parelles formades per Alex Casas i Joel Climent, en categoria masculina, i Sara Fuentes i Laura Casanova, en la femenina.
Casas i Climent succeeixen en el palmarès d'aquesta competició les parelles formades per Guillem Figuerola i Gerard Francino, que el 2018 es van alçar amb el títol en el torneig disputat al PàdelNou de l'Hospitalet.
Els ara campions s'han imposat per 6-1 i 6-2 a Javi Gauna i Lucas Casella en una final d'alta volada marcada per l'espectacularitat de nombroses jugades.
Els vencedors –Casas la setmana passada ja va assolir el Màster Bronze Catalunya amb Cristóbal Ramírez- han estat molt consistents al llarg de tot el torneig, ja que havien batut en semifinals Cristóbal Ramírez i Martín del Pontigo (6-2 i 6-1) i, en quarts de final, Abel Guisado i Ferran Barceló (6-1 i 6-0).
Casella i Gauna van tenir un duríssim partit de quarts davant Dani Galiano i Albert Viñas (6-7, 6-1 i 6-4) i, en semifinals, també els ho van posar difícil Fernando Troyano i Oliver Garcia (6-4 i 6-4).
Pel que fa a la final femenina, Sara Fuentes i Laura Casanova han derrotat les germanes Mestre, Laia i Lydia, per 6-4 i 6-3.
Prèviament, havien guanyat Flori Donsantti i Roser Pulido per un doble 6-0 i, en quarts de final, havien superat Nikki Bowen i Laura Pallarés per 6-0 i 6-1.
Les germanes Mestre, paral·lelament, van vèncer en semifinals Arantxa Alejandre i Feli Vázquez en tres sets (6-2, 3-6 i 6-4) i, en quarts de final, havien derrotat Sandra Ferrer i Pili Teruel (6-1 i 6-3).
Fonts ja havia guanyat l'any passat aquest Màster Tarragona al costat de Graciela Ferré.
El representant del Govern català ha compartit les finals amb el president de la Federació Catalana de Pàdel (FCP), Pere Hernàndez; el president del Port de Tarragona de 2011 a 2018, Josep Andreu (que ha rebut un reconeixement de la FCP "pel seu suport al pàdel tarragoní i català"); el delegat del Govern de la Generalitat a Tarragona, Òscar Peris, entre d'altres.
El director del Consell Català de l'Esport, Antoni Reig, ha participat avui, a l'Antiga Fàbrica Damm de Barcelona, en la presentació de la 10a edició de l "Anuari del waterpolo català", impulsat pel periodista Dani Pajuelo i obra de referència d'aquest esport a Catalunya, que continua creixent en pàgines i continguts.
L'acte ha servit per fer balanç amb l'autor de la primera dècada de la publicació i per conversar amb alguns dels protagonistes que han aparegut en les portades.
La publicació recull les dades i fotografies de 37 clubs, 275 equips i 4.000 esportistes de totes les categories que actualment integren el waterpolo català, tècnics, àrbitres i directius en l'edició més gran des que va néixer.
La iniciativa continua tenint el suport de patrocinadors privats i de la Federació Catalana de Natació, la Unió de Federacions Esportives de Catalunya i la Secretaria General de l'Esport, que des del primer número ha fet costat a l'autor.
Enguany, com a novetats, l'Anuari inclou més reportatges sobre el waterpolo per fer-lo més atractiu, i es farà una exposició itinerant pels clubs catalans que ho desitgin amb les millors imatges de les sessions fotogràfiques de les portades.
Precisament, els protagonistes de la portada d'enguany, els jugadors Sergi Cabanas (CN Sabadell) i Clara Espar (CE Mediterrani), dos dels integrants de les seleccions estatals que aquest estiu es van penjar medalla de plata i bronze a l'Europeu absolut Barcelona 2018, han explicat durant la presentació la seva experiència com a 'models', vivències que també han exposat altres waterpolistes que han estat imatge en les edicions anteriors, com Iñaki Aguilar i Anni Espar.
Dani Pajuelo, periodista esportiu i exjugador de waterpolo, ha explicat els orígens de l'Anuari, s'ha mostrat satisfet de com ha evolucionat el projecte malgrat afirmar que "no pensava arribar a les deu edicions" i ha desitjat que el "pugui continuar fent i que el waterpolo català mantingui el creixement".
Per la seva banda, Antoni Reig ha felicitat l'autor de l'obra per haver consolidat la publicació i per "apropar aquesta modalitat esportiva a més i més persones, projectar el potencial dels nostres esportistes i clubs, i fer visible la força del planter català".
El director del Consell Català de l'Esport ha fet referència, en aquest sentit, a "l'èxit organitzatiu i esportiu dels Campionats d'Europa de Barcelona celebrats l'estiu passat, on els jugadors i jugadores de casa nostra, que majoritàriament integraven les seleccions estatals, van pujar al podi i van oferir un alt nivell".
A l'acte, també hi han assistit el director de la Unió de Federacions Esportives de Catalunya, Jordi Sans; el president de la Federació Catalana de Natació, Enric Bertrán, així com nombrosos representants de clubs, jugadors i jugadores dels equips catalans, i familiars i amics de Dani Pajuelo.
El Pavelló Olímpic Municipal de Reus ha acollit avui la presentació de la Copa del Rei i de la Reina d'hoquei sobre patins, que es celebraran a la capital del Baix Camp entre el 21 i el 24 de febrer, per primer cop de manera conjunta en una mateixa seu i en les mateixes dates.
Joan Plana, representant territorial de l'Esport a Tarragona, ha representat el Govern en l'acte.
Tant la Copa del Rei com la Copa de la Reina inclouen la participació dels 8 primers equips classificats al final de la primera volta de l'OK Lliga.
Aquests equips, pertanyents a l'elit de l'hoquei, jugaran els partits al Pavelló Olímpic Municipal, un escenari que, tal i com ha recordat l'alcalde de Reus, Carles Pellicer, ha estat la seu de competicions històriques com ara els Jocs Olímpics de Barcelona'92 o el Mundial de Patinatge Reus 2014.
Recentment també s'hi han disputat competicions en diferents disciplines dels Jocs Mediterranis Tarragona 2018.
El sorteig de les competicions tindrà lloc el 7 de febrer a les vuit de la tarda al Pavelló Olímpic Municipal.
En paral·lel, el mateix cap de setmana, es disputarà la Minicopa, un torneig d'hoquei adreçat a categories infantils.
Aquest torneig es va celebrar per primer cop l'any 2016 a Reus.
La Real Federación Española de Patinaje (RFEP) ha celebrat aquest vespre a l'INEFC de Barcelona la V Gala Anual que serveix per reconèixer els esportistes, àrbitres, jutges, clubs, membres federatius i altres entitats vinculades al patinatge durant l'any 2018, amb un protagonisme destacat pel patinatge català.
Enguany, el CAR de Sant Cugat ha rebut la Placa d'Or pel seu suport al foment del patinatge.
Albert Mendoza, responsable de relacions externes del Centre, ha recollit una distinció que premia l'esforç i la promoció del patinatge que el CAR desenvolupa a les seves instal·lacions esportives.
L'ha acompanyat en l'acte el responsable d'acció territorial de la Secretaria General de l'Esport, Santi Siquier.
Altres autoritats presents han estat Carmelo Paniagua, president de la RFEP; Ramon Basiana, president de la Federació Catalana de Patinatge; Marta Carranza, comissionada d'Esports de l'Ajuntament de Barcelona, i Maite Fandos, diputada d'Esports de la Diputació de Barcelona, entre d'altres.
La majoria de premis han estat per als esportistes més destacats de la Federació, en un any en què les seleccions i patinadors de diferents modalitats i categories han acaparat campionats i medalles internacionals.
Les Medalles i Diplomes de Mèrit de la Federació Española han estat, en hoquei sobre patins, per als campions d'Europa sènior masculí i femení 2018 (Ferran Font, Alejandro Domínguez -seleccionador estatal masculí-, Laura Barcons, Anna Ferrer i Ricardo Ares-seleccionador estatal femení), els clubs CAA Dominicos i Club Compañía de María, l'àrbitre Fran García i Jaume Esteve, expresident del Noia Freixenet i de l'Associació de Clubs d'Hoquei Patins.
En patinatge artístic, s'han guardonat els campions d'Europa i del món 2018 (Pau García i Natalia Baldizzone); en hoquei línia, les campiones del món junior 2018 (Judit Pareja, Sonia Abon, Reyes Aguilar, Andrea Merino, Andrea Sehuk, Anna Domènech, Alejandra Vallejo, Arantxa Luna, Irina Martínez, Carolina Moreno, Xenia Seoane i Philippe Boudrealt -seleccionador estatal i director tècnic d'hoquei línia).
D'altra banda, les Insígnies de Plata han estat per al periodista Xavier Saisó, mentre que els guardonats COE han estat Ferran Font -Medalla del COE- i Garikoitz Lerga -Insígnia Olímpica-.
Pel que fa als esportistes més valorats, han estat premiats Raul Marín (MVP OK Lliga), Berta Busquets (MVP OK Lliga Femenina), Óscar Valverde (Àrbitre Estatal Millor Valorat), mentre que la Bola d'Or al màxim golejador ha estat entregada a Raul Marín (Reus Deportiu-58 goles) i Gemma Solé (Cerdanyola CH-38 goles).